(i) पशुएं दे थन पक्कने बारै:- मनुक्खै दा सरबंध पशुएं कन्नै बी चिरै थमां रेहा ऐ। उंदी सुरक्षा ते भलाई-बेह्तरी कन्नै सरबंधत बी केईं विश्वास मिलदे न। मन्नेआ जंदा ऐ जे शुक्करवार गोहा फेरने ते लून चटाने पर सरकाड़ी (चुंभ सुक्कना) जां रूही (कालजा सोजना) गाव दुद्धै च पानी पाने जां सनद्रिड़कनी (इक झाड़ी) दी अग्गी पर दुद्ध तपाने पर थन पक्कने जनेह् रोग होई जाने दा खदशा बनेआ रौंह्दा ऐ। माल्लै गी रोगें थमां बचाने आस्तै पर्वध्यार मनाने दे कन्नै किश टोटके बी कीते जंदे न। उसी चिच्चड़ियां पौने पर पवित्तर स्थानै परा आनियै मित्ती मलने जां संग्रांदी गी चिच्चड़ियां आटे चे गु’न्नियै अग्गी च सुट्टने ते देआली गी उंदे सिङ-खुर चुप्पड़ने दा बधान ऐ। इस चाल्ली दे कृत हिमाचल प्रदेश आदि अलाकें च बी कीते जंदे न।1